**4/2023.**

**JEGYZŐKÖNYV**

*Üllés Nagyközségi Önkormányzat Képviselő-testületének*

*2023. február 10-i Közmeghallgatásáról*

*Tfik.njt.hu-ban rögzítve: 2023. február*

**Mellékletek:**

1.)Meghívó

2.) Jelenléti ívek

3.) Az önkormányzat 2022. évi eredményei és a 2023. évi költségvetési

lehetőségei

4.) 2022. évi Tájékoztató Üllés környezeti állapotáról

Üllés Nagyközségi Önkormányzat Képviselő-testületének

2023. február 10-i Közmeghallgatásán meghozott

**H A T Á R O Z A T O K**

**13/2023.(II. 10.) önkormányzati határozat** 4.o.

**Tárgy:** A Képviselőtestület 2023. február 10-i Közmeghallgatás napirendi pontjai

**Jegyzőkönyv**

Készült: az Üllés Nagyközségi Önkormányzat Képviselőtestületének 2023. február 10-i Közmeghallgatásán

Helye: Üllési Polgármesteri Hivatal, Házasságkötő terem

A képviselőtestület tagjai közül jelen vannak: Nagy Attila Gyula polgármester, Juhász Attila alpolgármester, Dudás János, Meszesné Volkovics Szilvia Edit és Mészáros Marcell képviselők

Távolmaradását előzetesen jelezte: Dr. Faragó-Mészáros Judit és Fodorné Bodrogi Judit képviselők

Helyi lakosok részéről megjelentek: kb. 30 fő

Tanácskozási joggal meghívottak közül jelen van:

Dr. Borbás Zsuzsanna jegyző, Mihálffy Béla országgyűlési képviselő

Jegyzőkönyvvezető: Balogh Márta igazgatási előadó

Nagy Attila Gyula polgármester: köszönti a közmeghallgatás résztvevőit. Megállapítja, hogy a Képviselőtestület 7 tagjából 5 jelen van, az ülés határozatképes.

Köszönti a Képviselőtestület tagjait, Mihálffy Béla országgyűlési képviselőt, az intézményvezetőket és a jelenlévő lakosokat.

Javasolja a Közmeghallgatás napirendjeinek meghívó szerinti elfogadását.

A Képviselőtestület 5 igen szavazattal a javaslattal egyetért, és az alábbi határozatot hozza:

**13/2023.(II.10.) önkormányzati határozat**

**Tárgy:** A Képviselőtestület 2023. február 10-i Közmeghallgatás napirendi pontjai

**H A T Á R O Z A T**

Üllés Nagyközségi Önkormányzat Képviselőtestülete a 2023. február 10-i Közmeghallgatás napirendjét az alábbiak szerint fogadja el:

**1.) Az önkormányzat 2022. évi eredményei és a 2023. évi költségvetési lehetőségei**

Előadó: Nagy Attila Gyula polgármester

**2.) 2022. évi Tájékoztató Üllés környezeti állapotáról**

Előadó: Nagy Attila Gyula polgármester

**3.) Lakossági észrevételek, javaslatok**

Erről jegyzőkönyvi kivonaton értesítést kap:

1.) Nagy Attila Gyula polgármester

2.) Irattár

**1.) Napirend**

**Az önkormányzat 2022. évi eredményei és a 2023. évi költségvetési lehetőségei**

*(Az előterjesztés anyaga a jegyzőkönyv 3. számú melléklete)*

Nagy Attila Gyula polgármester: elmondja, adott évben egyszer kötelező Közmeghallgatást tartani, a költségvetésről, a lehetőségekről tájékoztatni a helyieket. Erre az elmúlt 2 évben a járványhelyzettel összefüggő veszélyhelyzetben nem volt lehetőség

*A polgármester a 3 számú melléklet szerint megtartotta tájékoztatóját.*

A lakosság véleményt formálhat, javaslatokat tehet személyesen ügyfélfogadási időben Czékus Péter műszaki ügyintézőnél, valamint e-mailben a [hivatal@ulles.hu](mailto:hivatal@ulles.hu) címen.

A Képviselőtestület Nagy Attila Gyula polgármester tájékoztatóját egyhangúlag tudomásul vette.

Mihálffy Béla országgyűlési képviselő: nagyszerű, impozáns eredményeket, terveket vázolt fel a polgármester úr. Jó kezekben van a falu, jó kezekben van az ország. A Fidesz-KDNP 2010. óta kormányoz, azóta válságot kezel, ezt jól is teszi. 2010-ben egy gyakorlatilag csődben lévő országot vett át az új Kormány. Aztán jött a vörösiszap katasztrófa, a dunai árvíz, a migráns válság, a covid-járvány, a háború, illetve az elhibázott európai uniós szankciós politika miatti energiaválság. Mindezt kezelni kell. A legfontosabb ebben a helyzetben, hogy az időseket, családokat megvédjék. Teszik ezt azzal, hogy alacsonyan tartják a rezsiárakat. Hat-hétszeresére emelkedett az áram, tízszeresére a gáz, ha ezt mind a lakosságra terhelné a Kormány, akkor annak elképesztő következményei lennének. Hála Istennek, nem teszi. Nap mint nap küzdenek azért, hogy a rezsivédelem fent maradhasson, és küzdenek a munkahelyek megmaradásáért is. Amíg van a családoknak, családfenntartóknak keresete, addig azért – ha még nehezebben is, ezt el kell ismerni: nagyon magas az infláció – el tudják tartani a családjukat.

Bízik benne, hogy a választókerület is jó kezekben van, amelynek országgyűlési képviselője lassan tíz hónapja. Azóta egy újfajta munkastílust próbál meghonosítani – a polgármester úr és pl. Mészáros Marcell segítségével – konkrétan azt, hogy dolgoznak. A parlamentben jelentős eredményeket ért el, 10 alkalommal sikerült felszólalnia, 3 törvényjavaslatot nyújtott be és háromszor vezérszónoka volt az adott törvénynek. Tart fogadóórákat, megjelenik a közmeghallgatásokon, bármilyen rendezvényre hívják, oda igyekszik elmenni. Teljes mellszélességgel támogatja a Parlamentben, minisztériumokban, államtitkárságokon a választókerületéhez tartozó polgárok ügyeit. Igyekszik sokat jótékonykodni, ezzel is példamutatóan elől kell járni. A legutóbb, a héten édességet hozott az üllési óvodába, de természetesen a többi település óvodájába is. Úgy gondolja, kötelessége a képviselőnek az, hogy amiben csak tud, segítsen.

Gratulál a polgármesternek és köszöni, hogy meghallgatták.

Nagy Attila Gyula polgármester: köszöni a felajánlott segítséget, ki is fogják használni. Nem egyszer volt az, hogy a képviselő úr suttogva vette fel a telefont, mert a Parlamentben volt, munkáját végezve. Nincsenek hozzászokva ahhoz, hogy a képviselő bármikor elérhető. Köszöni a képviselő úr eddig segítségét.

**2.) Napirend**

**2022. évi Tájékoztató Üllés környezeti állapotáról**

Előadó: Nagy Attila Gyula polgármester

*(az előterjesztés a jegyzőkönyv 4. számú melléklete)*

Nagy Attila Gyula polgármester: Üllés környezetének állapotáról szintén a 4. számú melléklet szerint számolt be.

A Képviselőtestület Nagy Attila Gyula polgármester tájékoztatóját egyhangúlag tudomásul vette.

**3.) Napirend**

**Lakossági észrevételek, javaslatok**

Nagy Attila Gyula polgármester: várja a kérdéseket, bármely üllésieket érintő témában.

Buda Brigitta helyi lakos: a Dorozsmai út 63/c szám alatti ház lakójaként érzékeli, hogy az autók sokszor előttük gyorsítanak fel, közel az iskola – erre valami megoldást kellene találni.

Nagy Attila Gyula polgármester: nehéz helyzet, nehéz betartatni a szabályokat. Csak úgy lehetne, ha „fizikálisan” valamilyen formában tennék ezt, pl. lámpával, vagy terelőszigetekkel. Utóbbi akkor lehetséges csak, ha a Közútkezelő cég felújítja a főutat. Ő beszélt már a cég vezetőjével, az iskola előtti rész biztonságosabbá tételével kapcsolatosan. Nagyon hosszú a főút, az autósoknak van lehetőségük a jármű felgyorsítására. A leghatékonyabb az lenne, ha még a falu elejére kerülhetnének ki a terelőszigetek. Sajnos a sebességkorlátozást jelző közlekedési tábláknak szinte semmi foganatja sincs.

Bezdány Zoltánné helyi lakos: tartalmas beszámolót hallgattak. Több tájékoztató tábla kihelyezését javasolja, hogy pl. hol van wifi, de térképet sem lát a településről. A Napos utcákban sokszor mennek el buszok – szerinte nem ott van a vonulási útvonaluk – illetve az autók ott is száguldoznak.

Amúgy nagyon tetszik az ide látogató ismerőseiknek, vendégeiknek a település, rendezett, tiszta.

Nagy Attila Gyula polgármester: teljesen igaza van, az információs tábláik vagy hiányoznak, vagy elavultak, ezeket pótolni, aktualizálni kell. Tervezi táblák kihelyezését a wifi pontok kapcsán, de egy olyan térképét is, ahol a különböző szolgáltatások is feltüntetésre kerülnek. Zsebtérkép formátumú utcatérkép már nem lesz, de jelenleg is van turisztikai kiadványuk. A Napos utcai száguldozókkal szemben is sajnos a legtöbbször tehetetlenek.

Zádori Dalma helyi lakos: Domaszéken van egy ún. biciklis pumpapálya. Esetleges fejlesztési lehetőségként említi meg.

Nagy Attila Gyula polgármester: jó ötletnek tartja, de most nem merné vállalni. Hely, az iskola mögötti részen lenne rá, finanszírozási lehetőséget kell még találni. Jó lenne rekortán futópálya is, korábban erről is szó volt, de a covid „közbeszólt”. Skate pálya volt egyébként korábban, de tönkrement, fel kellene újítani. A pálya már önmagában veszélyes volt, több gyerek is eltörte ott a végtagjait.

Bezdány Zoltánné helyi lakos: az új játszótér milyen biztonsági feltételekkel valósul meg? Lesz pl. gumitégla a játékok alatt?

Papp Ágnes pályázati ügyintéző: igen, minden szabványnak és biztonsági előírásnak meg fog felelni a játszótér.

Zádori Dalma helyi lakos: a játszótér felújítás tavasszal már aktuális lesz?

Nagy Attila Gyula polgármester: igen, amint az időjárás engedi kezdik a felújítást.

Papp Ágnes pályázati ügyintéző: a játékok már itt vannak. Viszont kihelyezésük előtt még a régi játékokat fel kell szedniük, el kell szállítaniuk, elő kell készíteniük a terepet.

Megyeri Árpád helyi lakos: a Határút felől nem mindig egyértelmű, hogy melyik utcába kanyarodik az ember. Javasolja, felújítani, aktualizálni, pótolni az utcaneveket jelző táblákat.

Nagy Attila Gyula polgármester: módot találnak erre, ez nem egy nagy fejlesztés.

Dudás János képviselő: mindenkit érintő kérdést szeretne felhozni, mely a fúrt kutakkal kapcsolatos. A jelenlegi moratórium 2023. december 31-vel megszűnik. Aktuális lenne a jegyzői hatáskörbe tartozó kútkérdés felelevenítése, az ezzel kapcsolatos lakossági tájékoztatás. Országgyűlési képviselő úr is biztos ismeri a problémát. A jegyzőnőt felkéri, hogy a jelenleg hatályos szabályozás lényegének ismertetésére. Az öntözőkutakra vonatkozó jogszabály módosítását az országgyűlés 2020-ban és 2022-ben is napirendre tűzte, ebben van némi változás. Amiről ő tud, 50 méterig van könnyebb engedélyeztetési lehetőség. A 2023-as földalapú támogatások igénylésénél fel kell tüntetni a gazdálkodónak, hogy öntöz, vagy nem öntöz. Ha öntöz, akkor rendelkeznie kell valamilyen engedéllyel. Ha azt választja, hogy nem öntöz, de ellenőrzéskor kiderül, akkor bírság várható. Érdemes tájékozódni a falugazdászoknál is. Állítólag a termeléshez kötött támogatások igénylésénél lesz a „kútkérdés” érdekes. Ellenőrzéskor – ha nem felelnek meg a feltételeknek - szankciók várhatók. A képviselő úrhoz fordulva kéri, továbbra is tartsák evidenciában a kérdést, mert még mindig nem oldódott meg az, annak ellenére, hogy két ízben is a gazdáknak, lakosoknak kedvező törvényt szerettek volna megszavaztatni, de az végül nem sikerült.

A vízkérdés, a vízhiány is nagyon nagy jövőbeni probléma lehet. Ha nem lesz víz, a paraszt nem tud öntözni, akkor nem 1000 Ft lesz a paprika kilója, hanem sokszoros. Az öntözés nemcsak a szabadföldi termesztést érinti, hanem a fóliás és az üvegházast is – nekik is kell rendelkezniük vízjogi engedéllyel. Ha az engedélyezés megdrágul, akkor a gazdáknak be kell építeniük ezt a termény árába. Tudomása szerint a képviselő úr a mezőgazdasági bizottság tagja.

Nagy Attila Gyula polgármester: igen, Dudás János képviselő által felvázolt ügy nagyon fontos kérdés.

Dudás János képviselő: akkor ismeri a problémát és reméli képviselni is fogja annak megoldását a „magasabb” körökben.

Mihálffy Béla országgyűlési képviselő: a kutak kérdése december 31-ig rendben van. A Kormány már korábban is bizonyította, hogy a termelők mellett áll ezügyben is, ő úgy gondolja, hogy ez a tendencia továbbra is folytatódni fog. Dudás János képviselő úr említette, hogy az öntözéshez kötik a támogatás megítélését. Szerinte minden termelő öntöz. Itt arról van szó, hogy legalább 1 kútnak engedélyezettnek kell lenni és onnantól kezdve nem lehet probléma, ha ellenőrzik, akkor sem. Ha a gazda bejelöli, hogy öntöz, akkor jár a támogatás.

Dr. Borbás Zsuzsanna jegyző: már az elején kettéválasztaná a háztartási igényeket kielégítő kutak helyzetét és a mezőgazdasági célú, öntözésre szolgáló kutak helyzetét. 2016. óta több alkalommal történt törvénymódosítás arra vonatkozóan, hogy 2-3 éves moratóriumot kaptak azok a kúttulajdonosok, akik engedély nélkül létesítettek fúrt kutat – ennek határideje a jelenleg hatályos vízgazdálkodási törvény alapján 2023. december 31-e. 2022. július 19-én ismét az Országgyűlés előtt volt egy módosító törvény-tervezet, mely esetében a zárószavazás után már nem volt a végleges törvény szövegében az alábbi könnyítés: nem szükséges vízjogi engedély az országtérképen vízkészletvédelmi szempontból kockázatmentesként meghatározott területeken a háztartási vízigényt kielégítő kút létesítéséhez, üzemeltetéséhez és megszüntetéséhez, ha annak talpmélysége az 50 métert nem haladja meg és az első vízzáró réteget nem éri el. Ezt a könnyítést az Országgyűlés nem fogadta el, így a jelen szabályok szerint – amennyiben idén nem születik erre vonatkozó újabb törvénymódosítás, akkor – bírság nélkül december 31-ig van módja legalizálni a háztartási célú kutakat az ingatlantulajdonosnak. Csak remélni tudják. hogy ennek a jogszabálynak lesz módosítása, egy újabb moratórium beiktatásával. Van olyan ingatlantulajdonos, aki már megtette a kút engedélyeztetését, nyilván ez költséggel jár – ez egy 1992. előtt létesült kútnál 70-80 ezer forint körüli tétel lehet. A kutakkal kapcsolatosan már többen érdeklődtek, de mivel tudták a moratórium időpontját még ők is odázták az ügyintézést.

A vízgazdálkodási törvény a mezőgazdasági célú öntözésre használt kutak esetében 2021. január 1-jétől már hatályba léptette azt a rendelkezést, hogy 3 együttes feltételnek kell megfelelni. A kút talpmélysége az 50 métert ne haladja meg és az első vízzáró réteget ne érje el, a kúthoz kapcsolódó öntözőrendszer kizárólag csak a művelésre alkalmas területek öntözését szolgálhatja – ezt 2023. december 31-ig be kell jelenteni a Nemzeti Földügyi Központhoz és a kutat vízmérő órával fel kell szereltetni. Ez már nem jegyzői hatáskör. A mezőgazdasági célú öntözésre használt kutak engedélyeztetésével, megszüntetésével kapcsolatos ügyek a Katasztrófavédelmi Igazgatóság és a Nemzeti Földügyi Központ kompetenciájába tartoznak.

Jegyzői hatásköben csak és kizárólag a háztartási célú kutak kerültek, amivel a kiskerteket, háztáji veteményeket locsolják. A kutak legalizálásának határideje 2023. december 31-e. Ha születik törvénymódosítás, akkor várhatóan vagy a moratóriumot hosszabbítják meg, vagy maga a szabályozás lesz kedvezőbb. A legtöbb kút szerinte jóval alatta van az 50 méternek.

Türelmet kér a lakosságtól. Bárki, aki úgy dönt, hogy a kútját engedélyeztetni szeretné, az már most megteheti, a formanyomtatványon rendelkezésre áll – kérdéseikkel hozzá, illetve Czékus Péter műszaki ügyintézőhöz fordulhatnak.

Nagy Attila Gyula polgármester: további kérdés, észrevétel van-e? Amennyiben nincs kérdés, köszöni a kollégáknak a rendelkezésre bocsátott anyagot és köszöni a résztvevők jelenlétét.

A közmeghallgatásról videofelvétel készült – mely csak az ő eladását vette, a résztvevőket nem. A felvételt rövidesen felteszik Üllés nagyközség honlapjára, illetve Üllés Község Facebook oldalára, hogy azokhoz is eljuthassanak az információk, akik nem tudtak eljönni.

A polgármester a Közmeghallgatást 18 óra 54 perckor bezárja.

K.m.f.

Nagy Attila Gyula Dr. Borbás Zsuzsanna

polgármester jegyző